Børn og ansatte i landets vuggestuer, børnehaver og folkeskoler skal blive hjemme i karantæne i 14 dage, efter de er vendt hjem fra et højrisikoland.

Det har Kommunernes Landsforening netop meldt ud til kommunernes børne- og skoleforvaltninger.

- Hvis man som familie er kommet hjem efter 2. marts, så anbefaler vi, at man bliver hjemme, siger Christian Harsløf, der er direktør i Kommunernes Landsforening til DR Nyheder.

- Det vil sige, at man ikke skal sende sine børn i skole eller dagtilbud, ligesom ansatte ikke skal møde op.

Meldingen flugter med den udmelding, de danske sundhedsmyndigheder kom med i går aftes. Her lød det, at man skal blive hjemme i 14 dage, hvis man har været i et af de særlige risikoområder med coronasmitte.

Risikoområder er Iran, Kina - med undtagelse af Hongkong, Macao og Taiwan - provinsen Gyeongbuk med storbyen Daegu i Sydkorea samt flere regioner i Norditalien, nemlig Emilia-Romagna, Lombardiet, Piemonte og Veneto.

Dokumentation: Se brevet til de 98 kommuner.